Title: กฎกระทรวง ฉบับที่ 8 (พ.ศ. 2509) ออกตามความในพระราชบัญญัติการชลประทานหลวง พุทธศักราช 2485

กฎกระทรวง

กฎกระทรวง
ฉบับที่ ๘ (พ.ศ. ๒๕๐๙)
ออกตามความในพระราชบัญญัติการชลประทานหลวง
พุทธศักราช ๒๔๘๕[๑]

อาศัยอำนาจตามความในมาตรา ๑๔
แห่งพระราชบัญญัติการชลประทานหลวง พุทธศักราช ๒๔๘๕
ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ ๓) พ.ศ. ๒๕๐๗
และมาตรา ๔๒ แห่งพระราชบัญญัติการชลประทานหลวง พุทธศักราช ๒๔๘๕ รัฐมนตรีว่าการกระทรวงพัฒนาการแห่งชาติออกกฎกระทรวงไว้
ดังต่อไปนี้

ข้อ ๑ 
ผู้ใดประสงค์จะเดินเรือยนต์หรือเรือกลไฟ รับจ้างขนส่งคนโดยสาร หรือสินค้า
หรือรับจ้างลากจูง ในทางน้ำชลประทานประเภท ๒ ให้ยื่นคำขอรับใบอนุญาตตามแบบ ผ.ย.๔
ท้ายกฎกระทรวงนี้ต่อเจ้าพนักงาน ดังต่อไปนี้
๑.๑ คำขอให้ยื่นต่อพนักงาน ณ
ที่ทำการแผนกโครงการชลประทานหลวงในเขตที่เรือจะเข้าดำเนินการ
หรือต่อเจ้าพนักงานซึ่งได้แต่งตั้งขึ้นเพื่อการออกใบอนุญาต
๑.๒ ผู้ขอรับใบอนุญาตจะต้องนำเรือที่จะขออนุญาตไปให้เจ้าพนักงานตรวจสอบสภาพและกำลังของเครื่องยนต์
โดยนำใบอนุญาตใช้เรือตามกฎหมายว่าด้วยการเดินเรือในน่านน้ำไทยไปเพื่อตรวจสอบด้วย

ข้อ ๒ 
ใบอนุญาตให้เดินเรือยนต์หรือเรือกลไฟ รับจ้างขนส่งคนโดยสารหรือ สินค้า
หรือรับจ้างลากจูงในทางน้ำชลประทานประเภท ๒ ให้ใช้แบบ ผ.ย.๑๑ ท้ายกฎกระทรวงนี้

ข้อ ๓ 
ผู้รับใบอนุญาตต้องรักษาใบอนุญาตไว้ประจำเรือนั้นเสมอ ในระหว่างอายุใบอนุญาตฉบับใด
ถ้าใบอนุญาตนั้นสูญหายหรือข้อความในใบอนุญาตนั้นชำรุดลบเลือนในสาระสำคัญ
ห้ามมิให้ใช้เรือลำนั้นจนกว่าเจ้าพนักงานจะได้ออกใบแทนใบอนุญาตให้ใบแทนใบอนุญาตให้ใช้แบบ
ผ.ย.๑๑ ก. ท้ายกฎกระทรวงนี้

ข้อ ๔ 
การขอใบแทนใบอนุญาต ให้ยื่นคำขอตามแบบ ผ.ย.๕ ท้ายกฎกระทรวงนี้ ต่อเจ้าพนักงานตามความในข้อ
๑.๑

ข้อ ๕ 
เมื่อได้รับคำขอตามความในข้อ ๔ แห่งกฎกระทรวงนี้ ให้เจ้าพนักงานตามความในข้อ
๑.๑ เป็นผู้พิจารณาเพื่อออกใบแทนใบอนุญาต

ข้อ ๖ 
เจ้าพนักงานมีอำนาจขึ้นบนเรือเพื่อตรวจสอบใบอนุญาต

ให้ไว้ ณ วันที่ ๑๗ มีนาคม พ.ศ. ๒๕๐๙
พจน์  สารสิน
รัฐมนตรีว่าการกระทรวงพัฒนาการแห่งชาติ

หมายเหตุ :- เหตุผลในการประกาศใช้กฎกระทรวงฉบับนี้ คือ ตามพระราชบัญญัติการชลประทานหลวง
พุทธศักราช ๒๔๘๕ ซึ่งแก้ไขเพิ่มเติมโดยพระราชบัญญัติการชลประทาน (ฉบับที่ ๓) พ.ศ. ๒๕๐๗
ให้วางระเบียบการขอและการอนุญาตเดินเรือยนต์
หรือเรือกลไฟรับจ้างขนส่งคนโดยสารหรือสินค้า หรือรับจ้างลากจูงในทางน้ำชลประทานประเภท
๒ 
จึงเห็นสมควรออกกฎกระทรวงขึ้นเพื่อให้เป็นไปตามพระราชบัญญัติที่แก้ไขเพิ่มเติม

[เอกสารแนบท้าย]

๑.     
แบบ พ.ย.4
๒.     
แบบ พ.ย.5
๓.     
แบบ พ.ย.11
๔.     
แบบ พ.ย.11 ก.

(ดูข้อมูลจากภาพกฎหมาย)

วิมล/ปรับปรุง
๑๗ กันยายน ๒๕๕๗

[๑] ราชกิจจานุเบกษา
เล่ม ๘๓/ตอนที่ ๓๓/หน้า ๒๖๑/๑๒ เมษายน ๒๕๐๙